Zagreb, 1. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Marka Ajčeka, općinskog načelnika Općine Gradina,** na 40. sjednici, održanoj 1. ožujka 2019.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Marka Ajčeka, općinskog načelnika Općine Gradina, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije člana Nadzornog odbora trgovačkog društva Flora VTC d.o.o. u razdoblju od 26. travnja 2018.g. do 21. prosinca 2018.g.**
2. **Poziva se dužnosnik Marko Ajček da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

U Povjerenstvu je dana 3. listopada 2018.g. pod brojem 711-U-2826-P-303/18-01-3 zaprimljena neanonimna prijava mogućeg sukoba interesa podnesena protiv dužnosnika Marka Ajčeka, općinskog načelnika Općine Gradine, povodom koje se vodi predmet P-303/18.

U prijavi se u bitnome navodi da su imatelji poslovnih udjela u trgovačkom društvu Flora VTC d.o.o., u kojem je je nedavno došlo do promjene u vlasničkoj strukturi, Grad Virovitica, te četiri općine, i to Općina Gradina, Općina Lukač, Općina Suhopolje i Općina Špišić Bukovina koje imaju jednak udio u vlasništvu (temeljnom kapitalu). Nadalje se navodi da je na temelju odluke Općine Gradina u Nadzorni odbor navedenog trgovačkog društva imenovan dužnosnik Marko Ajček te da je imenovanje provedeno u nadležnom sudskom registru.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i dužnosnik Marko Ajček povodom obnašanja dužnosti općinskog načelnika Općine Gradinaobvezan postupati sukladno odredbama ZSSI-a.

Uvidom u Registar dužnosnik koji ustrojava i vodi Povjerenstvo utvrđeno je da dužnosnik Marko Ajček obnaša dužnost općinskog načelnika Općine Gradina u mandatu 2017.g. – 2021.g., dok je u mandatu 2013.g. – 2017.g. obnašao dužnost zamjenika općinskog načelnika Općine Gradina.

Uvidom u podatke nadležnog Trgovačkog suda u Bjelovaru utvrđeno je da je pod matičnim brojem subjekta 010028465 upisano trgovačko društvo FLORA VTC d.o.o. u kojem su osnivači 5 jedinica lokalne samouprave, među kojima je i Općina Gradina. Uvidom u podatke povijesnog izvatka za navedeno trgovačko društvo utvrđeno je da je dužnosnik Marko Ajček u razdoblju od 26. travnja 2018.g. do 21. prosinca 2018.g. obavljao funkciju člana Nadzornog odbora, kada je opozvan iz članstva u Nadzornom odboru.

Neposrednim uvidom u Informatički sustav Porezne uprave na temelju ovlaštenja iz sklopljenog Sporazuma, Povjerenstvo je utvrdilo da je dužnosnik Mirko Ajček od navedenog trgovačkog društva dana 25. rujna 2018.g. ostvario primitak u iznosu od 980,00 kn, oznake primitka 4014. Navedeno u šifrarniku Porezne uprave predstavlja primitke po osnovi djelovanja članova skupštine i nadzornog odbora trgovačkih društava.

U Povjerenstvu je od Općine Gradina dopisom, KLASA: 022-01/18-01/11, URBROJ 2189/03-04-18-2 od 16. studenoga 2018.g. zaprimljena Odluka od 14. studenoga 2018.g. koju je donio dužnosnik Marko Ajček, općinski načelnik Općine Gradina, a kojom se za predstavnika navedene Općine u Nadzorni odbor trgovačkog društva FLORA VTC d.o.o. imenuje Tomislav Boban.

Člankom 14. stavkom 1. ZSSI-a propisano je da dužnosnici ne mogu biti članovi nadzornih odbora trgovačkih društava.

Obzirom na navedeno, iz podataka nadležnog sudskog registra utvrđeno je da je dužnosnik Marko Ajček u razdoblju od 26. travnja 2018.g. do 21. prosinca 2018.g. za vrijeme obnašanja dužnosti općinskog načelnika Općine Gradina istodobno obavljao funkciju člana Nadzornog odbora trgovačkog društva Flora VTC d.o.o., iz čega proizlazi moguća povreda članka 14. stavka 1. ZSSI-a.

Sukladno članku 39. stavku 3. ZSSI-a, poziva se dužnosnik Marko Ajček da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Marko Ajček, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana